**Tseba ka Oditi**

**Ho oditiwa kapa ho kgethelwa nnetefatso**

Ho kgethelwa oditi le ho kgethelwa nnetefatso ke metjha e mmedi e fapaneng. Sheba tlasana leqepheng lena ebang o batla ho tseba ka ho odituwa.

**Nnetefatso ke eng?**

Nnetefatso ke tsela ya ho kopana le motho ka seqo ho netefatsa lesedi leo yena jwalo ka molefalekgetho a le tsebahaditseng kapa le leng tsebahatsong kapa kgutlisong ya hae. Sena se kentse papiso ya lesedi lena kgahlano le data ya mokga wa boraro e bokelletsweng ke SARS ho tswa mehloding e fapaneng, direkoto tsa ditjhelete le tsa poloko ya dibuka le/kapa ditokomane tsa tshehetso tse molefalekgetho a faneng ka tsona ho netefatsa hore tsebahatso/kgutliso e feela e fana ka boemo bo seng leeme le bo nepahetseng ba molefalekgetho. Hang ha o se o nehelane ka tsebahatso/kgutliso ya hao, tsebahatso/kgutliso ya hao e ka nna ya kgethwelwa nnetefatso.

**Ke mang ya ka kgethelwang nnetefatso?**

Molefi ofe kapa ofe wa lekgetho a ka kgethelwa nnetefatso ke SARS ka sepheo sa ho ikamahanya le taolo e nepahetseng ya lekgetho, ho kenyeleditswe le ho ela hloko tse ka bakang kotsi.

**Ke mehato efe eo ke lokelang ho e nka ebang ke kgethetswe nnetefatso?**

Ebang o kgethetswe nnetefatso o tla tsebiswa seo ke SARS ka lengolo la semmuso. Lengolo lena le tsa hlahisa letsatsi la ho qetela / dinako tseo ka tsona o tlamehang ho fana ka tse ding tsa tsena:

* Ditokomane tse kopilweng le tse amehang (ditokomane tsa tshehetso) / lesedi le leng / diforomo; kapa
* Kopo ya Tokiso ([Request For Correction (RFC).](https://www.sars.gov.za/individuals/what-if-i-do-not-agree/request-for-corrections/) RFC e tlameha ho nyehelwa ebang o lakatsa ho fetola tsebahatso ya hao ya pele.

Tsena tse amehang le tse hlokehang di tla fapana ho latela mofuta wa lekgetho. Ebang o le eFiler o ka sebedisa kanale ena ho nehelana ka ditokomane tsa hao tse amehang. Skena ditokomane tsa hao tse amehang mme o di boloke khompyutheng/ho desktop ya hao. Kena ho eFiling, hlomathisa ditokomane tsa hao mme o di nyehele ho eFiling. Ka kopo hopola ho tobetsa ‘submit’ hore o tsebe ho romela ditokomane tsa hao tse amehang ho SARS.  Ka nqa e nngwe, o ka fana ka ditokomane tsa hao tse amehang ka tsela ya [SARS Online Query System](https://tools.sars.gov.za/SOQS/?queryType=5?) websaeteng ya SARS. Ebang o na le qeaqeo, o ka etsa tlhophiso ya kopano lekaleng la SARS mme wa fana ka ditokomane tsa hao tse amehang teng.

**Dikeletso tsa bohlokwa:**

* Tse amehang le tse hlokehang di tla tsebiswa lengolong la nnetefatso leo SARS e o romelletseng lona.
* Kgokanyo ya ho hlomathisa tse amehang ho eFiling e fumaneha feela ebang o fumane lengolo le o kopang tse amehang (sheba ditataiso tse amehang ho eFiling):
	+ Hlomathisa tsohle tse amehang ho latela ka moo o kopilweng ka teng lengolong le boletsweng ka hodimo.
	+ Hang feela ha tsohle tse amehang di se di hlomathisitswe, tobetsa konopo ya 'submit' ho nehelana ka tsona ho SARS. KA KOPO HLOKOMELA hore hang feela ha tse amehang di nyehetswe, kgokanyo e tla kwala mme o ka se kgone o boela o hlomathisa ditokomane tse ding hape. Ka hona ho bohlokwa ho netefatsa hore o tobetsa feela ebang FEELA o hlomathisitse ditokomane tsa hao kaofela.
* Etsa bonnete ba hore lengolo la sethatho le rometsweng ke SARS le kenyeleditswe ha o nehelana ka tse amehang ho [SARS Online Query System](https://tools.sars.gov.za/SOQS/?queryType=5?) kapa lekaleng hobane le kentse referense e ikgethang ya bar-khoutu e hokahanyang sena le direkoto tsa hao tsa lekgetho.
* Netefatsa hore o latela maemo ana a latelang nakong eo o hlomathisang ditokomane tsa tshehetso:
	+ Mofuta wa faele e ka nna ya ba .pdf, .doc, .docx, .xls, .xlsx, .jpg le .gif ho kgontsha SARS ho boha ditokomane tsena.
	+ Mothamo o moholo o dumelletsweng wa tokomane ka nngwe ke 5MB mme ho ka hlomathiswa mothamo wa ho fihla ho ditokomane tse 20.

**Ebe nka lebella eng ka nako ya nnetefatso?**

 Ebang o le tlasa nnetefatso, re tla tsitlallela:

* Ho o tsebisa hore kgutliso kapa tsebahatso ya hao e tla ba tlasa nnetefatso.
* Ho phethela nnetefatso ena matsatsing a 21 a kgwebo ho tloha ka letsatsi leo ditokomane tsohle tsa tshehetso di fumanweng ka lona, ebang kgutliso ya hao e le ya nako ya jwale ya ho faela.

Lengolo le kopang tse ding tse amehang le ka ntshuwa ebang tseo ho nehelanweng ka tsona pejana di ne di se na lesedi le lekaneng hore ho phethelwe nnetefatso.

Ebang o lokela ho fumana pusetso, pusetso eo e ka se leshwe ka nako eo ho ntseng ho sebetsanwa le nnetefatso.

SARS e tlameha ho netefatsa hore maemo a lekgetho a tsebahaditsweng a ipapisitse le molao o amehang wa lekgetho. Ebang ho ka fumanwa hore e fosahetse, ho tla ba le hlahlobo e bolelang seo.

Ho behwa ha dikotlo mabapi le ho se talole tsohle ho tlameha ho ba teng moo sena se etsahetseng teng. Phesente ya kotlo e fapana ho tloha ho 0% ho isa ho 200%. Dikotlo tse matla ke tsa batlodi ba molao ba iphethaphethang kapa tsa balefalekgetho ba se nang tshebedisano.

**Ho etsahalang ebang ke sa natse kopo ya ditokomane tse amehang?**

Ebang o sa arabe ka ho romela Kopo ya Tokiso ([RFC](https://www.sars.gov.za/individuals/what-if-i-do-not-agree/request-for-corrections/)) kapa o sa nehelane ka ditokomane tse amehang, o tla romellwa lengolo la bobedi. Ebang o ntse o sa arabe ho latela dinako tse behilweng, SARS e tla tswela pele ka hlahlobo ho itshetlehilwe hodima lesedi leo ba nang le lona.

**Keletso ya bohlokwa:** Ho molemo ho araba dipotso tsohle ka yona nako eo. Balefalekgetho ba hlokang tshebedisano ba ka fumantshwa dikotlo tse hodingwana ebang ho ka fumanwa hore ha ba senola tsohle.

**Nka lebella eng ha nnetefatso e se e phethetswe?**

Hang feela ha nnetefatso e se e phethetswe, o ka lebella e nngwe ya tse latelang:

* Moo ho sa kang ha fumanwa tse ka bakang kotsi mme ho sa fumanwa se phoso, ho tla ba le Tsebiso ya ho phethelwa ha nnetefatso ka tsela ya eFiling, imeile kapa poso;
* Moo ho sa kang ha fumanwa tse ding tse ka bakang kotsi mme ho fumanwe se phoso, ho tla ba le Tsebiso ya Hlahlobo e mabapi le hlahlobo e lekotsweng botjha ka tsela ya eFiling, imeile kapa poso;
* Moo ho fumanweng tse ka bakang kotsi, ho tla ntshuwa Lengolo la Oditi (Referral for Audit Letter) ka tsela ya eFiling, imeile kapa poso. Jwale kgutliso/tsebahatso ya hao e fetisetswa pele ho tsa oditi. Ebang o na le pusetso, o tla e leshwa ha feela ho se ho phethetswe oditi ena mme le tseo o lokelang ho di fumana di phethetswe.

Hlahlobo ya SARS ka tlwaelo e ba ya makgaolakgang dilemong tse 3 ho tloha ka letsatsi la hlahlobo (makgethong ao o ka se itlhahlobeleng ona a kang Lekgetho la Lekeno) kapa dilemong tse 5 ho tloha ka letsatsi la hlahlobo (makgetho ao o ka itlhahlobelang ona a kang Lekgetho la Boleng bo Ekeditsweng - VAT). Le ha ho le jwalo, SARS e na tokelo ya ho bula hlahlobo e seng e laetswe moo ho nang le boqhekanyetsi, leshano kapa ho se tsebahatswe ha dintlha. Ho feta moo, SARS e na le tokelo ya atolosa letsatsi le laetsweng ho latela boemo bo itseng.

Ebang o sa kgotsofalla hlahlobo, o ka nna wa kenya kganyetsano. Sheba Dingongoreho ho fumana tataiso e nngwe e mabapi le motjha ona.

**Oditi ke eng?**

Ke hlahlobo ya direkoto tsa ditjhelete le poloko ya dibuka le/kapa ya ditokomane tsa tshehetso tsa molefalekgetho ho fumana hore na molefalekgetho o feela a tsebahaditse maemo a hae a lekgetho ka nepo na ho SARS. Moo molefalekgetho a sa etsang tsebahatso kapa a sa faelang kgutlliso ya hae, sena e ba phuputso mabapi le hore na diketso tsa molefalekgetho di ikamahanya le dipehelo tse amehang tsa molao wa lekgetho na.

**Ke mang ya ka kgethelwang oditi?**

Molefi ofe kapa ofe wa lekgetho a ka kgethelwa oditi ke SARS ka sepheo sa ho ikamahanya le taolo e nepahetseng ya lekgetho, ho kenyeleditswe le ho ela hloko tse ka bakang kotsi. Balefalekgetho ba ka nna ba kgethelwa oditi feela, ho sa latelwa motjha o itseng.

**Ke sefe seo ke lokelang ho se lebella ebang ke kgethetswe oditi?**

Ebang o kgethetswe nnetefatso mme motjha wa nnetefatso o phethetswe, merero ya hao ya lekgetho e ka nna ya fetisetswa ho tsa oditi jwalo ka karolo ya motjha wa SARS wa boikobelo. Sena ha se bolele hore oditi e se e qadile. O tlameha ho emela Tsebiso ya semmuso ya Oditi (moo oditi e fetiseditsweng ho oditara e itseng).

**Ke mehato efe eo ke lokelang ho e nka ebang ke kgethetswe oditi?**

Oditi e nkuwa e qadile hang feela ha Tsebiso ya semmuso ya Oditi ka oditara e itseng e ntshiditswe molefalekgetho. Ebang tse amehang (ditokomane tsa tshehetso) di koptjwa Tsebisong, o lokela ho nehelana ka tse amehang ho SARS ho latela ka moo ho behilweng ka teng Tsebisong. Ka nqa e nngwe, ho tla etswa ditlhophiso le wena hore ho tle ho etswe oditi ka nako e tla o lokela. Ditjeo tsa fotokhopi di ka fumanwa ho SARS nakong eo oditi e etswang ho wena, ha feela e le hore ho ikamahantswe le ditlhoko tse itseng. Tse amehang tse hlokwang di tla fapana ho latela hore ke mofuta ofe wa lekgetho le ho pharalla ha oditi. Ka kopo hlokomela hore SARS le yona e ka fumana tse amehang ho tswa mokgeng ofe kapa ofe wa boraro. Tse amehang di kgothaletswa ho ba mofuteng wa elektronike mme ho ka etswa ditlhophiso tsa hore Setsebi sa Forensiki ya Elektronike se rwalle tsena ho tswa khompyutheng ya hao. Ebang o le eFiler, o ka skena tsa hao tse amehang mme o di boloke ho desktop ya hao. Kena ho eFiling, hlomathisa ditokomane tsa hao tse amehang mme o di nyehele ka eFiling. Ka kopo hopola ho tobetsa 'submit' hore o tsebe ho romela ditokomane tsa hao tse amehang ho SARS. Ka nqa e nngwe o ka etsa ditlhophiso le oditara e itseng (mohlanka wa SARS) ya boletsweng lengolong ho tla lata tse amehang kapa o etse ditlhophiso tsa hore tsena di romelwe.

**Dikeletso tsa bohlokwa:**

* Ikopanye le oditara e itseng (mohlanka wa SARS) ya boletsweng lengolong.
* Kgokanyo ya ho hlomathisa tse amehang ho eFiling e fumaneha feela ebang o fumane lengolo le o kopang tse amehang (sheba ditataiso tse amehang ho eFiling):
	+ Hlomathisa tsohle tse amehang ho latela ka moo o kopilweng ka teng lengolong le boletsweng ka hodimo.
	+ Hang feela ha tsohle tse amehang di se di hlomathisitswe, tobetsa konopo ya 'submit' ho nehelana ka tsona ho SARS. KA KOPO HLOKOMELA hore hang feela ha tse amehang di nyehetswe, kgokanyo e tla kwala mme o ka se kgone o boela o hlomathisa ditokomane tse ding hape.
* Etsa bonnete ba hore lengolo la sethatho le rometsweng ke SARS le kenyeleditswe ha o nehelana ka tse amehang ho eFiling kapa lekaleng hobane le kentse referense e ikgethang ya bar-khoutu e hokahanyang sena le direkoto tsa hao tsa lekgetho.
* Netefatsa hore o latela maemo ana a latelang nakong eo o hlomathisang ditokomane tsa tshehetso:
	+ Mofuta wa faele e ka nna ya ba .pdf, .doc, .docx, .xls, .xlsx, .jpg le .gif ho kgontsha SARS ho boha ditokomane tsena.
	+ Mothamo o moholo o dumelletsweng wa tokomane ka nngwe ke 5MB mme ho ka hlomathiswa mothamo wa ho fihla ho ditokomane tse 20.

Ebang o hloka thuso e nngwe, ikopanye le oditara e itseng (mohlanka wa SARS) ya boletsweng Tsebisong ya Oditi.

**Ebe nka lebella eng ka nako ya oditi?**

  O ka lebella tse latelang:

* Tsebiso ya Oditi e tla bontsha hore ho pharalla ha oditi ya pejana e ne e le bofe;
* Tsebiso moo ho hlokehang tse ding tsa tlatsetso hape;
* Oditara ya SARS e tla hlahisa Lengolo la Tumello moo oditi e etsetswang teng;
* Ho tla ikamahanngwa le mehato yohle ya Covid-19 ka nako ena ya oditi.
* Ditlaleho tsa tswelopele tsa mokgahlelo wa oditi di tla ntshuwa ka mekgahlelo ya matsatsi a 90 a khalendara ho tloha ka letsatsi la Tsebiso ya Oditi;
* Ebang o lokela ho fumana pusetso, pusetso eo e ka se leshwe ka nako eo ho ntseng ho sebetsanwa le oditi.

Ditlaleho tsa tswelopele di ka se hlole di sebetsa ebang SARS e bona eka di tla sitisa kapa hona ho nonyetsa sephetho sa oditi.

Oditi ka tlhaho ke motjha o kenellang tsa hao tse praevete papisong le nnetefatso mme ho pharalla ha yona ho ka ba batsi haholo. Oditi e ka phethelwa pakeng tsa matsatsi a kgwebo a 30 ho isa dikgweding tse 12, kapa ho feta, ho latela hore na taba e tshopodi hakae, ke mothamo o mokae wa ditransekshene tse teng le hore tshebedisano ya molafelakgetho e jwang.
SARS e ka kopa tse ding tse amehang hape ho ya ho ile ha oditi e ntse e tswela pele. Ebang o sa arabele ka ho nehelana ka tse amehang ha o koptjwa jwalo, SARS e tla fana ka sephetho sa hlahlobo ho ipapisitswe le lesedi le teng kapa le fumanweng mokgeng wa boraro.

SARS e ka etsa hlahlobo ya sethatho, ya tlastetso, e fokoditsweng kapa ya kotsi e bakilweng ho itshetlehilwe hodima kakanyo.

Ebang o hloka thuso e nngwe, ikopanye le oditara e itseng (mohlanka wa SARS) ya boletsweng lengolong la Tsebiso ya Oditi.

**Keletso ya Bohlokwa:** Ho molemo ho arabela dipotso tsohle ka yona nako eo. Balefalekgetho ba hlokang tshebedisano ba ka fumantshwa dikotlo tse hodingwana ebang ho ka fumanwa hore ha ba senola tsohle.

**Nka lebella eng ha oditi e se e phethetswe?**

Ho phethelweng ha oditi, re tla tsitlallela:

* Moo ho hlokehang tlhophiso botjha, ho tla ntshuwa Lengolo la tse fumanweng ke Oditi le bontsha boitshetleho ba dihlahlobo tse akantsweng ho eso fete matatsi a 21 a kgwebo. SARS e tla neha molefalekgetho bonnyane matsatsi a 21 ho arabela Lengolo la tse fumanweng ke Oditi.
* Ho phethela oditi matsatsing a 90 a kgwebo ho tloha ka letsatsi leo ditokomane tsohle tsa tshehetso di fumanweng ka lona.
* Ho fana ka Lengolo la ho Phethelwa ha Oditi le hlalosang boitshetleho ba hlahlobo (ho kenyeleditswe le tjhelete) ebang ho fumanwe hore maemo a hao a lekgetho a fosahetse kapa ho fana ka Lengolo la ho Phethelwa ha Oditi moo ho sa fumanwang letho.

SARS e tlameha ho netefatsa hore maemo a lekgetho a tsebahaditsweng a ipapisitse le molao o amehang wa lekgetho. Ebang ho ka fumanwa hore e fosahetse, ho tla ba le hlahlobo e bolelang seo.

O lebella ho fumana Lengolo la ho Phethelwa ha Oditi le bontshang tse fumanweng ke oditi ha sena se phethetswe, ntle feela le haeba o lesa tokelo ya fuman lengolo le jwalo. O lokela ho arabela Lengolo la ho Phethelwa ha Oditi ena matsatsing a 21 a kgwebo mme o hlahise ho dumellana kapa ho se dumellane ha hao le ditekolobotjha tse hlahisitsweng, dikotlo tsa ho se senole tsohle le/kapa tswala. O tlameha hore o boele o fane ka bopaki ho tshehetsa ntlhakemo ya hao moo o sa dumeleng teng mme o fane ka lebaka/mabaka le bopaki ba hore ke hobaneng ho sa lokela hore ho be le dikotlo tsa ho se senole tsohle.

Ka kopo hlokomela hore Lengolo la ho Phethelwa ha Oditi ha le sebetse ebang SARS e bona eka e tla sitisa kapa hona ho nonyetsa sephetho sa oditi.

Karabo ya Lengolo la ho Phethelwa ha Oditi e tla shejwa ho fumana hore na tse fumanweng ke oditi di lokela ho dula jwalo kapa tjhe.

Ebang SARS e ntse e le maikutlong a hore hlahobo e lekotsweng botjha e tlameha ho etswa; kapa moo molefalekgetho a ikgethetseng ho se arabele Lengolo la ho Phethelwa ha Oditi, ho tla ba le boikgethelo ba hore ho kenngwe dikotlo tsa ho se senole tsohle. Ho kenngwa ha dikotlo tsa ho se senole tsohle di tlameha ho nkelwa hloohong moo ho se senolwe hona ho etsahetseng teng. Phesente ya kotlo e fapana ho tloha ho 0% ho isa ho 200%. Dikotlo tse matla ke tsa batlodi ba molao ba iphethaphethang kapa tsa balefalekgetho ba se nang tshebedisano. Ka mora moo, ho tla ba le hlahlobo e lekotsweng botjha.

Tsebiso ya Hlahlobo le Lengolo la ho Phethelwa ha Oditi le hlalosang mabaka a hlahlobo (le ditjhelete) di tla ntshuwa ka tsela ya eFiling, imeile kapa poso. Pusetso efe kapa efe eo o lokelang ho e fumana e tla leshwa ka mora ho phethelwa ha oditi, ho itshetlehilwe hodima tekolo ya pusetso e itseng e tlang ho etswa. Hlahlobo e ka nna yaboela e baka hore o kolote SARS lekgetho. Letsatsil la makgaolakgang la tjhelete e lokelang ho leshwa e tla hlahella Tsebisong ya hao ya Hlahlobo.

Hlahlobo ya SARS ka tlwaelo e ba ya makgaolakgang dilemong tse 3 ho tloha ka letsatsi la hlahlobo (makgethong ao o ka se itlhahlobeleng ona a kang Lekgetho la Lekeno) kapa dilemong tse 5 ho tloha ka letsatsi la hlahlobo (makgetho ao o ka itlhahlobelang ona a kang Lekgetho la Boleng bo Ekeditsweng - VAT). Le ha ho le jwalo, SARS e na tokelo ya ho bula hlahlobo e seng e laetswe moo ho nang le boqhekanyetsi, leshano kapa ho se tsebahatswe ha dintlha. Ho feta moo, SARS e na le tokelo ya atolosa letsatsi le laetsweng ho latela boemo bo itseng.

Ebang ho sa ka ha fumanwa letho ka lebaka la oditi kapa SARS e dumetse ka lebaka la karabelo ya molefalekgetho Lengolong la ho Phethelwa ha Oditi, ho tla ntshuwa Lengolo la ho Phethelwa ha Oditi ka tsela ya eFiling, imeile kapa poso.

Ebang o sa kgotsofalla hlahlobo, o ka nna wa kenya kganyetsano. Sheba Dingongoreho ho fumana tataiso e nngwe e mabapi le motjha ona.

Ebang o sa kgotsofalla hlahlobo ya sethatho ka lebaka la kakanyo, o ka nna wa kenya kgutliso e tlatsitsweng le e nepahetseng matsatsing a 40 a kgwebo ho tloha mohla letsatsi la hlahlobo kapa letsatsi la ho qetela le behilweng ke SARS.

Ebang o hloka thuso efe kapa efe ka mora ho phethelwa ha oditi, ikopanye le SARS Contact Centre ho 0800 00 7277.

**Lenaneo la Tshenolo ka Boithaopi**

Ka dinako tsohle ka nako ya nnetefatso kapa oditi, molefalekgetho a ka ikopanya le Yuniti ya Tshenolo ka Boithaopo ho etsa tshenolo ka boithaopi. Sheba lenaneo la Tshenolo ya Boithaopi ho fumana tataiso mabapi le motjha ona.